Kan frekwensieterapie jou werklik genees? - WelstandWelstand
Tuis / Advies / Kan frekwensieterapie jou werklik genees?
Kan frekwensieterapie jou werklik genees?
Deur Kotie Homan
Frekwensieterapie, of bioresonansie, word reeds vir baie jare oral ter wêreld suksesvol gebruik om siektes te behandel. Deesdae word dit ook met groot welslae in verskeie praktyke in Suid-Afrika gebruik, spesifiek ook om pyn te verlig by kankerpasiënte.
Hoe word hierdie terapie gebruik?
Dr. Rustelle Kotzé is 'n dokter in natuurlike en alternatiewe medisyne in Pretoria. In haar praktyk maak sy gebruik van natuurlike medisyne om toestande te behandel sowel as van ander hulpmiddels en apparaat waarby die liggaam kan baat vind. Kruie en speserye word in baie gevalle gebruik om die liggaam se selfgenesende eienskappe te stimuleer. Sy probeer middels gebruik wat geen newe-effekte het en geen skade aan die liggaam doen nie. Die medisyne word voorberei deur die nuutste tegnologie te gebruik om totale assimilasie van komponente te bewerkstellig en die medikasie so natuurlik as moontlik te hou – dis dan met ander woorde kos wat die liggaam maklik kan verwerk en gebruik. Bioresonansie is een van die aanvullende terapieë wat sy gebruik. Dit is basies radioëlektromagnetiese golwe – soortgelyk aan die golwe wat gebruik word vir x-strale en radioterapie, maar teen 'n baie laer frekwensie. Sy verduidelik dat die tendens eintlik onder die publiek ontstaan het om minder antibiotika te gebruik omdat antibiotikaweerstandigheid al meer begin voorkom. Hierdie terapie is 'n uitstekende vervanging daarvoor en in kombinasie met natuurlike medikasie, help dit om die liggaam se eie inherente genesingsproses te aktiveer.
Hoe het dit ontstaan?
In 1920 het dr. Royal Raymond Rife, 'n briljante Amerikaanse wetenskaplike, die wêreld se eerste virusmikroskoop gebou. Hy het vasgestel dat verskillende mikroörganismes in verskillende kleur-frekwensies sigbaar word ─ die presiese frekwensie waarteen die mikroörganisme vibreer of beweeg. Met hierdie mikroskoop kon hy ook vir die eerste keer die kankervirus identifiseer. Dr. Rife het verder vasgestel dat indien hy die frekwensie van die lig wat met die mikrobe se frekwensie resoneer, verhoog, hul eie ossillasie dan hoër word totdat hulle uitmekaar bars. Dit het egter geen effek op die omliggende weefsel gehad nie. Dis dieselfde beginsel wat gedemonstreer word wanneer 'n baie hoë musieknoot gebruik word om 'n glas te laat bars. Uit hierdie ontdekking het dr. Rife toe die eerste bioresonansiemasjien, die Rife-masjien, ontwikkel.
Hoewel daar vandag verskillende masjiene op die mark is, werk almal op dieselfde beginsel as die oorspronklike Rife-masjien. Elke patogeen beweeg teen 'n spesifieke frekwensie en die programme word aangepas na gelang nuwe patogene ontdek word. In Rustelle se praktyk doen sy eers baie deeglike evaluasie met verskillende apparate om te bevestig watter virus betrokke is en dan kan sy die behandeling so akkuraat moontlik selekteer. Verskeie programme wat verskillende aspekte behandel, kan ook dan een na die ander gedoen word. Die behandeling is pynloos en word gedoen deur elektrodes wat op spesifieke plekke geplaas en vasgemaak word. Gewoonlik probeer sy om 'n pasiënt darem nie langer as twee ure op 'n keer te behandel nie; dit word nogal lank om stil te sit.
Watter siektes kan hiermee behandel word?
Pasiënte wat by hierdie behandeling baat vind, is diegene met kroniese toestande soos asma of artritis wat nie opklaar met tradisionele Westerse medisyne nie. Akute virale en bakteriese infeksies word veral ook doeltreffend behandel, asook erge pyn en toetande wat nie gediagnoseer of verklaar kan word nie. Dit is egter nie behandeling wat net op mense gedoen kan word nie; diere reageer ook baie goed hierop.
Hoe lank duur behandeling?
Behandeling van akute toestande soos verkoue, malaria, bosluiskoors en maagaandoenings het gewoonlik net so drie tot vyf behandelings nodig oor 'n tydperk van twee tot drie weke om op te klaar. Mense reageer egter verskillend en daar kan ook onderliggende oorsake vir sekere siektes wees. Rustelle onderrig graag ook pasiënte om leefstylveranderings toe te pas wanneer dit 'n invloed het op die spesifieke toestand. In sulke gevalle behels behandeling dan baie meer en dit kan van drie tot ses maande neem voor voldoende resultate verkry kan word.
Kan hierdie behandeling kanker genees?
Daar is diegene wat beweer dat bioresonansie kanker kan genees en daar is gevalle waar kankertellings daadwerklik gedaal het na behandeling, maar tot op datum is daar nie formele wetenskaplike bewyse daarvoor nie. "Kankerbehandeling is eerder 'n holistiese benadering tot moontlike oorsake, eetgewoontes en leefstylaanpassing ─ om die basiese goed aan te spreek waarvan ons almal weet, maar ignoreer" verduidelik Rustelle.
Hoeveel kos hierdie behandeling?
"Dit hang af van die lengte van die behandeling en watter medikasie daarmee gepaard gaan. Oor 'n gemiddelde tydperk van agt tot twaalf weke kan dit jou beslis meer as R4 000 uit die sak jaag. Mediese fondse betaal ook nie hiervoor nie omrede hulle nie daarop gefokus is om die koste van tradisionele medikasie te dek nie. Dit is meer gemik op gesondheid en dit is ons eie verantwoordelikheid".
Wat sê pasiënte van hierdie behandeling?
Thea Klopper  van Pretoria het uit radeloosheid na Rustelle gegaan. Sy het met konstante skeelhoofpyne geworstel en het ook voortdurend sinusaanvalle gekry. Om alles te kroon, was daar 'n tipe velaandoening aan die onderkant van haar hande en voete wat niemand kon diagnoseer of genees nie.
Rustelle het haar geëvalueer en toepaslike bioresonansieprogramme voorgeskryf wat twee maal per week gedoen is. Na twee maande was die skeelhoofpyne heeltemal weg en die sinus het baie verbeter. Die velaandoening was nog daar en verdere terapie moes gedoen word. Sy het egter besluit dat die behandeling te duur begin raak en het navorsing gedoen om vir haarself 'n masjien aan te skaf wat bekostigbaar is.
"Die masjien wat ek gekoop het, val so in die middel van die reeks en dit het my so R8 500 gekos. Dit is egter uit en uit die geld werd," sê Thea. "Ek gebruik hom wanneer ek bronchitis of verkoue kry en dit klaar baie vinniger op as wat voorheen die geval was. Wanneer my ma so sukkel met artritispyn, bring dit vir haar groot verligting na slegs een behandeling en selfs my stokou hondjie loop sommer baie beter na 'n behandeling. Ek het so nou en dan 'n familielid behandel wat ernstige Alzheimers gehad het en jy kon 'n baie duidelike verbetering in haar optrede sien. Dit was net asof sy baie meer teenwoordig was en mense en dinge om haar herken het. Ek glo om blywende resultate te verkry, moet mens net meer gereeld behandel as wat ek tans doen."
Navorsing deur NASA
Die probleem dat ruimtevaarders met hul terugkeer na die aarde siek en moeg gevoel het, het NASA genoop om navorsing van stapel te stuur om uit te vind wat presies die oorsaak hiervan was. Na uitgebreide ondersoeke oor baie jare is vasgestel dat die gebrek aan die magnetiese veld van die aarde waaraan ruimtevaarders blootgestel is 'n direkte oorsaak van die toestand was. Die besluit is geneem om die ruimtekapsules toe te rus met toerusting wat deurentyd laefrekwensie- elektromagnetiese radiogolwe opwek. Die resultate was dramaties – ruimtevaarders se gesondheid met hul terugkeer na die aarde het drasties verbeter.
Frekwensieterapie blyk 'n behandeling te wees wat deur gewone mense in die gerief van hul eie huis gedoen kan word om sekere kroniese toestande te behandel en, baie belangrik, om pyn te verlig. Dit hou die belofte in van 'n baie effektiewe natuurlike alternatief vir tradisionele farmaseutiese medikasie wat dikwels die een of ander newe-effek tot gevolg het.